I debattinnlegget hvor hun kaller mine meninger om ruspolitikk ekstreme, fremmer hun en rekke påstander om meg som jeg ikke kjenner meg selv igjen i, og som rett og slett er usanne. Det er mye lettere å tillegge meningsmotstanderne sine absurde meninger når en ikke har tilstrekkelig gode argumenter for sitt eget syn.
De fleste som er opptatt av å ha et forsknings- og kunnskapsbasert forhold til ruspolitikken, vil tvert imot påstå at det er Gerhardsen selv som mener at narkotika skal selges uten noen reguleringer. Slik det gjøres i dag. Dagens forbudsregime, hvor narkotika selges fritt på hvert gatehjørne, stiller absolutt ingen krav til aldersgrense eller hva brukerdosene skal inneholde. Det skilles heller ikke mellom mer eller mindre uskadelige stoffer, og stoffer som kan ta liv.